U ปิดดีลเข้าซื้อโรงแรมในยุโรป24แห่ง จ่อรับรู้รายได้เพิ่ม4.3 พันลบ./ปี
U ปิดดีลเข้าซื้อโรงแรมในยุโรป 24 แป่ง มูลค่า 1.23 หมื่นลบ. คาดรับรู้รายได้จากการลงทุนโรงแรมในยุโรป 4.3 พันลบ./ปี
8 มิ.ย. 2560

นางสาวปิยพร พรรณเชษฐ์ ประธานเจ้าหน้าที่บริหาร บริษัท ยู ซิตี้ จำกัด (มหาชน) หรือ U เปิดเผยว่า ขณะนี้กลุ่มบริษัทได้ปิดดีลการเข้าซื้อกิจการโรงแรมในยุโรป 24 แห่ง พร้อมด้วยธุรกิจการจัดการบริหารโรงแรมครอบคลุม 9 ประเทศในยุโรป ด้วยมูลค่ากว่า 12,300 ล้านบาทเรียบร้อยแล้ว และคาดว่าจะรับรู้รายได้ต่อปีจากการลงทุนครั้งนี้ประมาณ 115 ล้านยูโร หรือราว 4,300 ล้านบาท และมีรายได้ก่อนหักดอกเบี้ย ,ภาษี,ค่าเสื่อมและค่าตัดจำหน่าย (EBITDA) ประมาณ 26 ล้านยูโร หรือ ประมาณ 970 ล้านบาท และคาดว่ารายได้จะเพิ่มขึ้น 20% ในอีก 4 ปีข้างหน้า
สำหรับการเข้าซื้อกิจการดังกล่าว ได้ทำผ่านบริษัทย่อยในประเทศออสเตรีย คือ Vienna House Capital GmbH หรือ วีเอช แคปปิตอล (VH Capital) โดย ยู ซิตี้ ถือหุ้น 100% ธุรกิจโรงแรมภายใต้บริษัท Vienna International Hotel Management AG หรือ เวียนนา เฮ้าส์ (Vienna House) ซึ่งเป็นโรงแรมที่เน้นกลุ่มธุรกิจและเพื่อการพักผ่อน จำนวน 16 แห่ง รวมถึง โรงแรมในเครือของบริษัท Warimpex Finanz- und Beteiligungs AG หรือ วอริมเพ็กซ์ (Warimpex)  บริษัทพัฒนาอสังหาริมทรัพย์สัญชาติออสเตรียและโปแลนด์ อีก 8 แห่ง โดยบริษัทใช้เงินทุนในการซื้อกิจการโรงแรมในครั้งนี้ด้วยเงินกู้จากสถาบันการเงิน และเงินสดในปัจจุบัน
“นอกจากในส่วนของโรงแรมแล้ว เรายังได้แพลตฟอร์มธุรกิจการจัดการบริหารโรงแรมซึ่งบริหารโรงแรมทั้ง 24 แห่ง และสัญญาการบริหารโรงแรมให้กับโรงแรมอื่นๆอีก 12 แห่ง สำหรับแพลตฟอร์มของการบริหารจัดการและแบรนด์โรงแรมต่าง ๆ จะเป็นกลไกสร้างการเติบโตของการขยายธุรกิจโรงแรมดังกล่าว พร้อมเสริมความแกร่งให้กับโรงแรมที่มีอยู่เดิมในไทยของบริษัท ซึ่งปัจจุบันมี โรงแรมอวานี ขอนแก่น โฮเทล แอนด์ คอนเวนชั่นเซ็นเตอร์, โรงแรมอนันตรา เชียงใหม่ รีสอร์ท แอนด์ สปาและโรงแรมอีสติน แกรนด์ สาทร กรุงเทพมหานคร”นางสาวปิยพร กล่าว
โดยการลงทุนซื้อกิจการโรงแรมในครั้งนี้ จะทำให้ได้ทั้งตลาดท่องเที่ยวในยุโรปที่แข็งแกร่งและมีมาอย่างยาวนานและตลาดที่จัดได้ว่าเป็นจุดหมายปลายทางท่องเที่ยวใหม่ของชาวยุโรป อาทิ เยอรมัน โปแลนด์ ฝรั่งเศส และสาธารณรัฐเชค ซึ่ง ยู ซิตี้ จะได้รับประโยชน์จากการเติบโตที่น่าสนใจของตลาดดังกล่าวในการสร้างรายได้ระยะยาว และล่าสุดรายงานของ STR Global สถาบันรายงานสถิติโรงแรมทั่วโลกระบุว่า ในช่วงสี่เดือนแรกของปี 2560 โรงแรมในแถบยุโรปโชว์การเติบโตผ่านตัวชี้วัดสำคัญ อัตราการเข้าพัก (Occupancy) เพิ่มขึ้น 3% ขณะที่อัตราราคาห้องพักเฉลี่ยต่อวัน (ADR) เพิ่มขึ้น 2.5% และรายได้เฉลี่ยต่อห้อง (RevPAR)  เพิ่มขึ้นถึง 5.9% เมื่อเปรียบเทียบกับช่วงเวลาเดียวกันในปีที่ผ่านมา
นายดาเนียล รอสส์ กรรมการ ของยู  ซิตี้ กล่าวว่า การลงทุนนี้นับเป็นครั้งสำคัญของยู ซิตี้ ในการขยายพอร์ตสินทรัพย์เพื่อมุ่งสร้างรายได้ระยะยาวในต่างประเทศ และทำให้ในตอนนี้รายได้ส่วนใหญ่ของยู ซิตี้ จะมาจากสินทรัพย์ในต่างประเทศ ทั้งนี้ เชื่อมั่นว่า กิจการโรงแรมทั้งหมดซึ่งนำโดยทีมบริหารของเวียนนาเฮ้าส์ จะช่วยสร้างแพลตฟอร์มการเติบโตอย่างยั่งยืน รวมถึงสร้างรายได้และกำไรกลับมาสู่ผู้ถือหุ้นได้
นอกจากนั้น ยู ซิตี้ ได้มีการลงทุนซื้ออาคารสำนักงานให้เช่าเกรด เอ ขนาด 9,700 ตารางเมตร (ตร.ม.) กลางกรุงลอนดอน ซึ่งตั้งอยู่เลขที่  33 เกรซเชิร์ช สตรีท (Gracechurch Street) และกำลังทำสัญญาซื้ออาคารสำนักงานให้เช่าแห่งที่สอง ขนาด 2,400 ตร.ม. ตั้งอยู่เลขที่ 6-14 อันเดอร์วูด สตรีท (Underwood Street) รวมถึงยังมีโครงการมิกซ์ยูซที่จะเป็นโรงแรม รีเทล และสำนักงานให้เช่าที่พญาไท ที่จะเริ่มก่อสร้างปี 2560 และโครงการมิกซ์ยูซที่หมอชิต ที่จะเริ่มก่อสร้างภายในปี 2561